COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2014 în funcție de evoluțiile VNB [Articolul 6 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020] /* COM/2013/0928 final */





COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2014 în funcție de evoluțiile VNB [Articolul 6 din Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020] 1. introducere Regulamentul nr. 1311/2013 al Consiliului de stabilire a cadrului financiar multianual pentru perioada 2014-2020[1] (Regulamentul privind CFM) conține tabelul cadrului financiar al UE-28 pentru perioada 2014-2020, exprimat în prețurile din 2011 (tabelul 1). Conform articolului 6 alineatul (1) din Regulamentul privind CFM, Comisia procedează, în fiecare an, într-o etapă anterioară procedurii bugetare pentru anul n+1, la o ajustare tehnică a cadrului financiar în funcție de evoluția venitului național brut (VNB) al UE și de prețuri și comunică rezultatele celor două componente ale autorității bugetare. În ceea ce privește prețurile, plafoanele de cheltuieli în prețuri curente sunt stabilite utilizând deflatorul fix de 2 %, astfel cum se prevede la articolul 6 alineatul (2) din Regulamentul privind CFM. În legătură cu evoluția VNB, prezenta comunicare include cele mai recente prognoze economice disponibile. În același timp, Comisia trebuie să calculeze marja disponibilă în cadrul plafonului resurselor proprii stabilit în conformitate cu Decizia 2007/436/CE, Euratom, valoarea absolută a marjei pentru situații neprevăzute menționată la articolul 13, marja globală pentru plăți prevăzută la articolul 5 și marja globală pentru angajamente prevăzută la articolul 14 din Regulamentul privind CFM. Obiectivul prezentei comunicări este de a prezenta autorității bugetare rezultatul ajustării tehnice (UE-28) pentru 2014, în conformitate cu articolul 6 din Regulamentul privind CFM. Având în vedere că adaptarea tehnică pentru 2014 se bazează pe noile dispoziții din Regulamentul privind CFM, care nu a fost adoptat înainte de inițierea procedurii bugetare pentru anul n+1, în mod excepțional, ajustarea tehnică pentru 2014 nu a avut loc înainte de procedura bugetară. Cu toate acestea, Bugetul pentru anul 2014 este în conformitate cu plafoanele și sumele care rezultă din această ajustare tehnică. 2. condițiile pentru ajustarea tabelului cadrului financiar (tabelele 1 și 2) Tabelul 1 prezintă cadrul financiar pentru UE-28 în prețurile din 2011, astfel cum este inclus în anexa I la Regulamentul privind CFM. Tabelul 2 prezintă cadrul financiar pentru UE-28 ajustat pentru 2014 (respectiv în prețuri curente). Cadrul financiar exprimat ca procent din VNB este actualizat pe baza celor mai recente previziuni economice disponibile (toamna anului 2013) și a previziunilor pe termen lung. 2.1. Cifrele totale corespunzătoare VNB Conform celei mai recente previziuni disponibile, VNB pentru 2014 se stabilește la suma de 13 422 184 milioane EUR, în prețuri curente, pentru UE-28. 2.2. Principalele rezultate ale ajustării tehnice a cadrului financiar pentru 2014 Plafonul general al creditelor de angajament pentru 2014 (142 540 de milioane EUR) este de 1,06 % din VNB. Acestuia îi corespunde un plafon general al creditelor de plată (135 866 milioane EUR) de 1,01 % din VNB. Conform celor mai recente previziuni economice, rezultă o marjă de 29 267 de milioane EUR (0,22 % din VNB-ul pentru UE-28), sub plafonul de 1,23 % al resurselor proprii. 3. marja globală pentru plăți În conformitate cu articolul 5 din Regulamentul privind CFM, Comisia va majora plafonul de plăți pentru perioada 2015-2020 cu o sumă echivalentă cu diferența dintre plățile efectuate și plafonul de plăți CFM pentru anul n-1. Orice majorare trebuie să fie compensată în întregime prin reducerea corespunzătoare a plafonului de plăți pentru anul n-1. Această ajustare va fi efectuată pentru prima dată în 2015. 4. instrumente speciale Sunt disponibile o serie de instrumente în afara plafoanelor de cheltuieli stabilite în cadrul financiar 2014-2020. Obiectivul acestor instrumente este de a permite reacții rapide la evenimente excepționale sau neprevăzute, oferind totodată un anumit grad de flexibilitate dincolo de plafoanele de cheltuieli stabilite, în anumite limite: 4.1. Rezerva pentru ajutoare de urgență În conformitate cu articolul 9 din Regulamentul privind CFM, rezerva pentru ajutoare de urgență poate fi mobilizată în limita unei sume de maximum 280 de milioane EUR pe an, la prețurile din 2011, sau de 297 de milioane EUR în 2014, la prețuri curente (2 209 de milioane EUR pentru întreaga perioadă, în prețuri curente). Partea din suma neutilizată în anul precedent poate fi reportată. 4.2. Fondul de solidaritate al Uniunii Europene În conformitate cu articolul 10 din Regulamentul privind CFM, Fondul de solidaritate al Uniunii Europene poate fi mobilizat în limita unei sume de maximum 500 de milioane EUR pe an, la prețurile din 2011, sau de 531 de milioane EUR în 2014, în prețuri curente (3 945 de milioane EUR pentru întreaga perioadă, la prețuri curente). Partea din suma neutilizată în anul precedent poate fi reportată. 4.3. Instrumentul de flexibilitate În conformitate cu articolul 11 din Regulamentul privind CFM, Instrumentul de flexibilitate poate fi mobilizat în limita unei sume anuale de maximum 471 de milioane EUR, la prețurile din 2011, sau de 500 de milioane EUR în 2014, în prețuri curente (3 716 de milioane EUR pentru întreaga perioadă, la prețuri curente). Partea din suma neutilizată în cei 3 ani precedenți poate fi reportată. 4.4. Fondul european de ajustare la globalizare În conformitate cu articolul 12 din Regulamentul privind CFM, Fondul european de ajustare la globalizare poate fi mobilizat în limita unei sume de maximum 150 de milioane EUR pe an, la prețurile din 2011, sau de 159 de milioane EUR în 2014, în prețuri curente (1 183 de milioane EUR pentru întreaga perioadă, în prețuri curente). 4.5. Marjă pentru situații neprevăzute În conformitate cu articolul 13 din Regulamentul privind CFM, se constituie, în afara plafoanelor cadrului financiar pentru perioada 2014­2020, o marjă pentru cheltuieli neprevăzute de până la 0,03 % din venitul național brut al Uniunii. Valoarea absolută a marjei de rezervă pentru anul 2014 este de 4 026,7 milioane EUR. 4.6. Marja globală pentru angajamente în ceea ce privește creșterea economică și ocuparea forței de muncă, în special ocuparea forței de muncă în rândul tinerilor În conformitate cu articolul 14 din Regulamentul privind CFM, marjele disponibile sub plafoanele CFM pentru creditele de angajament corespunzătoare perioadei 2014­2017 constituie o marjă CFM globală pentru angajamente, care urmează să fie pusă la dispoziție peste plafoanele stabilite în anexa la Regulamentul privind CFM pentru perioada 2016 - 2020 în cazul obiectivelor de politică legate de creșterea economică și ocuparea forței de muncă, în special de ocuparea forței de muncă în rândul tinerilor. Comisia calculează suma disponibilă. Marja CFM globală pentru angajamente va fi calculată pentru prima dată în 2015. [1] JO L …